Imtella' Jannar 13, 2022 Mara fiċ-Ċina kisbet popolarità meta permezz ta' diversi filmati bdiet tiddokumenta kif spiċċat tgħix bla ħsieb ma' raġel li marret tiekol għandu fuq 'blind date'. Il-mara, li tidentifika ruħha bħala Ms. Wang, qalet li kienet vjaġġat lejn il-belt Zhengzhou biex tiltaqa' ma' għaxar irġiel magħżula mill-ġenituri tagħha għal skop ta' żwieġ. Apparentament il-mara kienet qed tiltaqa' mal-ħames kandidat, li stedinha biex tmur għandu bit-tama li jimpressjonaha bil-ħiliet tiegħu fil-kċina. Ġara iżda li waqt li kienu qed jieklu tħabbar lockdown ta' emerġenza, b'konsegwenza li l-mara kellha tibqa' msakkra miegħu. Fil-filmati li tellgħet fuq is-sit soċjali Weibo, Wang qalet li t-tisjir tar-raġel li spiċċat tgħix miegħu huwa medjokri, iżda tapprezza l-fatt li xorta jieħu l-inizjattiva li jsajjar. Żiedet li huwa wisq mutu għall-gosti tagħha, imma li mill-bqija m'għandhiex xi tgorr minnu. Kollox ma' kollox, s'issa ma jidhirx li nibtet relazzjoni ta' mħabba bejniethom, iżda s-segwaċi ta' Ms. Wang għadhom bil-kurżità sa fejn se twassal din l-istorja.